Document ID: /roh_data/filtered/fineweb-2-filterrobots_roh.jsonl.gz/36455

Adattaziun voluminusa da la via dal Bernina
La Regenza ha approvà il project d'exposiziun per renovar la via dal Bernina a Puschlav al sid da Sfazù fin a l'entrada da la Val di Campo. Il traject tranter Morteratsch e Puschlav è vegnì schlargià il cumenzament dals onns 1970 ad ina ladezza dal vial da 6 meters. Dapi lura èn vegnidas fatgas mo pli lavurs da mantegniment. Il nausch stadi da la via sin il traject dal project tranter il restaurant Pozzolascio e la fin da la plazza da deposit da laina Abrüsù è d'attribuir primarmain a l'augment dal volumen da traffic en cumbinaziun cun ils fundaments memia debels da las construcziuns da sustegn.
En il rom dal project duain perquai vegnir renovadas la surstructura e la surfatscha dal traject da via sin ina lunghezza da circa 1,7 kilometers. Plinavant èsi planisà da schlargiar la via existenta inclusiv il vial da velo da la vart da la muntogna per detretschar il traffic. Ultra da quai han plirs projects communals consequenzas per las lavurs da renovaziun, per exempel la realisaziun dal parcadi public «Pozzolascio». La construcziun da quest parcadi premetta in'ulteriura adattaziun da la via chantunala sin ina lunghezza da circa 145 meters sco er in nov vial per sviar a sanestra, ina insla da segirezza per peduns ed in uschenumnà sectur da distanza da vista. Quai tut sto vegnir realisà il cumenzament dal project. Ils custs totals per il project da renovaziun importan var 31,3 milliuns francs. Da quels resultan circa 0,2 milliuns francs per la part da la vischnanca da Puschlav (parts vial per sviar a sanestra ed insla da segirezza per peduns).